प्रवासी महिला कहानीकारों ने यहाँ उस संसार का सृजन किया है, जहाँ सुपुत्रों का उत्पीड़न हो रहा है। मातायेँ बेटों की घर गृहस्थी तहस-नहस कर रही हैं। कहानी इस भ्रम को तोड़ती है कि पुत्र कुपुत्र हो सकता है, माता कुमाता नहीं। मातृत्व का उदार, उदात्त, उच्चासन माँ की प्रभुत्व कामना या आधिपत्य ग्रंथि के कारण यहाँ डोलता दिखाई देता है। सुषम बेदी की ‘अच्छा बेटा’2 में राजस्थान के किसी गाँव से अमित अपनी पत्नी के साथ अमेरिका आया हुआ है। उसकी माँ और पिता भी साल में चार महीने के लिए आया करते हैं। आजकल यहीं हैं। सास बहू के झगड़े के कारण पैंतीस वर्षीय बेटे पर तलाक़ के लिए ज़ोर डाला जा रहा है। अच्छा बेटा बनने के चक्कर में अमित न चाहते हुये भी तलाक़ लेता है और साइकोसमैटिक हो जाता है। अच्छा बेटा बनना उसे बहुत भारी पड़ता है। वह मन: रोगी होकर रह जाता है।